CELEX: 62021TN0381
Language: et
Date: 2021-07-05 00:00:00
Title: Kohtuasi T-381/21: 5. juulil 2021 esitatud hagi – D&A Pharma versus Euroopa Ravimiamet

16.8.2021   
            
            
               ET
            
            
               Euroopa Liidu Teataja
            
            
               C 329/43
            
         
      5. juulil 2021 esitatud hagi – D&A Pharma versus Euroopa Ravimiamet
      (Kohtuasi T-381/21)
      (2021/C 329/57)
      Kohtumenetluse keel: prantsuse
      
         Pooled
      
      
         Hageja: Debregeas et associés Pharma (D&A Pharma) (Pariis, Prantsusmaa) (esindajad: advokaadid N. Viguié ja D. Krzisch)
      
         Kostja: Euroopa Ravimiamet
      
         Nõuded
      
      Hageja palub Üldkohtul:
      
                  —
               
               
                  tühistada otsus, millega Euroopa Ravimiamet (EMA) lõpetas inimravimikomitee (CHMP) teadusnõuanderühma „Scientific Advisory Group on Psychiatry“ tegevuse, millest anti teada EMA 5. mai 2021. aasta avalikus konkursiteates, milles kutsuti eksperte üles andma teada oma huvist saada alaliste teadusnõuanderühmade (SAG) liikmeteks, ja EMA 5. mail 2021 avaldatud pressiteates;
               
            
                  —
               
               
                  mõista käesoleva menetlusega seotud kohtukulud välja EMA-lt.
               
            
         Väited ja peamised argumendid
      
      Hagi põhjenduseks esitab hageja kolm väidet.
      
               
                  1.
               
               
                  Esimene väide, et rikutud on müügiloa taotlejate võrdsuse põhimõtet, institutsioonide arvamuste järjepidevuse põhimõtet ja määruse nr 726/2004 (1) artikli 56 lõiget 2. Hageja lisab, et teadusnõuanderühma „Scientific Advisory Group on Psychiatry“ tegevuse lõpetamine on üldisemalt õigusvastane põhjusel, et sellega võetakse müügiloa taotlejatelt tagatis, et arvamused sellises spetsiifilises ravivaldkonnas nagu psühhiaatria on järjepidevad, aga ka seetõttu, et see võib viia müügiloa taotlejate ebajärjepideva ja ebavõrdse kohtlemiseni määruse nr 726/2004 artiklis 9 ette nähtud arvamuse läbivaatamise menetluses, mida müügiloa taotleja võib taotleda, kui CHMP on andnud esialgses menetluses negatiivse arvamuse.
               
            
               
                  2.
               
               
                  Teine väide, et rikutud on erapooletuse põhimõtet, millest juhindudes peab toimuma müügilubade taotluste menetlemine EMA-s, ja määruse nr 726/2004 artikli 56 lõiget 2. Sellega seoses väidab hageja, et eespoolnimetatud teadusnõuanderühma tegevuse lõpetamine tekitab psühhiaatriliste ravimite valdkonnas müügiloa taotlejatele, kes taotlevad arvamuse läbivaatamist, kindlasti õigustatud kahtlused selle menetluse erapooletuses, kuna ad hoc ekspertgruppide liikmed valib CHMP igaks arvamuse läbivaatamiseks ja iga taotleja jaoks eraldi.
               
            
               
                  3.
               
               
                  Kolmas väide, et juhul kui Üldkohus leiab, et määruse nr 726/2004 artikkel 56 lõige 2 annab EMA CHMP-le diskretsiooniõiguse asutada teadusnõuanderühmi ja nende tegevus lõpetada, on see säte õigusvastane, kuivõrd see oleks vastuolus võrdsuse, erapooletuse ja järjepidevuse põhimõtetega.
               
            
         (1)  Euroopa Parlamendi ja nõukogu 31. märtsi 2004. aasta määrus (EÜ) nr 726/2004, milles sätestatakse ühenduse kord inim- ja veterinaarravimite lubade andmise ja järelevalve kohta ning millega asutatakse Euroopa ravimiamet (ELT 2004, L 136, lk 1; ELT eriväljaanne 13/34, lk 229).